Ovidiu D. Popica

Nota redacției: Textul de mai jos a fost trimis de un participant la programul Start Up Nation, pe adresa de email a redacției StartupCafe.ro și am decis să îl publicam în secțiunea de comentarii.



Super succes sau super nedreptate

”Super succes” este sintagma folosită de ministrul Ilan Laufer pentru a caracteriza, ”la cald”, programul Start-Up Nation în momentul în care s-a terminat perioada de înscriere. Iar reactia euforică a fost generată de un număr: 19.296.

Acum, ”la rece”, vă propun ca, pe langă numărul 19.296 să analizăm și celelalte aspecte ale programului.

Super record

În mod ciudat, ministrul Ilan Laufer a laudat super recodul de la finalul înscrierilor în Start Up Nation , citez: ”iată câteva date la cald: în ultimele 5 minute s-au înscris nu mai puțin de 216 aplicanți, adică aproape un aplicant pe secundă! În ultima oră, de la 19:00 la 20:00, au fost depuse 1.403 planuri de afaceri, respectiv 23 de planuri de afaceri, în medie, pe minut”.

Dar, ”la rece”, putem spune că doar un antreprenor inconștient și-ar lăsa depunerea proiectului pe ultimele 5 minute, din cele 30 de zile. Dacă pică internetul și nu mai poți depune proiectul, ce faci? Iar proiecte s-au depus până în ultima secundă; chiar la ora 20:00 apar 3 proiecte după care s-a ”stins lumina”.

Acest comportament ar putea avea o explicație: depunerea s-a făcut, de fapt,chiar în momentul în care s-au terminat de scris proiectele și s-au editat rubrici până în ultimul minut.

Au fost unii consultanți care au promis proiecte pe bandă rulantă și au avut în ultimele 3 zile, de încarcat un morman de proiecte motiv pentru care au încărcat cât au putut, zi și noapte până când a venit ziua de vineri ora 20:00. Și au avut grijă să le încarce la puntaj maxim pentru a intra la finanțare, ceea ce ar aduce consultantului 8.000 lei per proiect.

Super nedrepate ca în politică: cine promite și minte mai mult câștigă!

Dacă în alte programe selecția este făcută pe cifra de afaceri existentă, profit existent în anul anterior, numar de angajați existenți, aici vorbim de start-up-uri și firme noi inființate, iar selecția electronică a dosarelor (în aplicația în care s-au depus și se punctează proiectele) se va face strict ”pe vorbe” și promisiuni.

Cine vor câștigătorii? Cei care au promis mai mult, cei care au promis, de exemplu, că vor avea doi angajați defavorizați. Cine vor fi pierzătorii? Antreprenorii care au avut o doză mai mare de realism (ori prudență) și au promis mai puțin. Din acest punct de vedere, programul nu doar că nu este un ”super success” ci mai degrabă creează o superne dreptate în rândul noilor antreprenori.

Privind în urmă, în opinia mea, programul a debutat prost, nu a fost promovat suficient, motiv pentru care, după primele două săptămâni erau doar 3.079 proiecte depuse.

Acest fapt a creat falsa impresie că se va putea câștiga cu orice proiect și le-a dat idei mai multor consultanți fară scrupule, care au plecat la vânătoare de noi firme sau oameni dispusi să-și înființeze noi firme. Au găsit, probabil, mai mulți doritori să devină anteprenori care, sub mirajul celor 44.000 euro, s-au angajat saă bifeze tot pentru a lua punctajul maxim.

În acest fel, se poate vorbi despre un prim super succes însă mai mult pentru consultanții ”antreprenorilor de ocazie” care își vor lua ușor câte 8.000 lei, pentru fiecare proiect depus la punctaj maxim.

Mai departe, ”antreprenorii de ocazie” care jubilează acum, se vor trezi, în curând, că vor trebui să angajeze doi defavorizați pentru care vor trebui plătite, lunar, taxe la stat, pe toată perioada de angajare promisă în proiect, chiar dacă angajații nu or să producă cine știe ce atâta timp cât sunt studenți fără experiență.

”Anteprenorii de ocazie” vor constata că cei 44.000 euro, au fost foarte buni și folositori pentru achiziția de echipamente. Dar, într-o afacere, chiar dacă ai cele mai bune echipamente, asta nu garantează succesul vânzărilor. Și mulți ajung să vadă pe propria piele sensul zicalei românești: ”socoteala de acasă nu se potrivește cu cea din târg.”

Cei care nu au avut nicio tentativă de afaceri până acum nu știu senzația aia când vii cu un produs nou, deschizi cu entuziasm taraba reală sau virtuală și constați cu mirare și, probabil, îngrijorat că nimeni nu cumpără de la tine. Nu poți ști niciodată înainte de lansarea unui produs cum va reacționa piața. Între timp, conform promisiunilor din proiect, un singur lucru rămâne cert: salariile și taxele celor doi angajați defavorizați trebuie platite.

De cealaltă parte, avem ”antreprenorii prudenți” care s-au gândit de două ori înainte și nu au lasat pe ultima sută de metri depunerea dosarului. Și-au dat seama că dacă angajează doi studenți nu vor fi de mare ajutor și au trecut în proiect, să zicem, tot doi angajați dar unul cu experiență, celălalt tânăr absolvent. Și-au făcut calculele atent și au mers pe o estimare prudentă. Iar intenția de a angaja o persoană cu experiență s-ar putea să fie penalizarea din punctaj care să-l scoată de pe lista de câștigători.

Dacă la final, când vom trage linie, vom vedea că vor primi finanțare ”anteprenorii de ocazie” cu 100 de puncte, în timp ce ”antreprenorii prudenți” nu vor mai prinde finanțare, atunci un lucru cert putem spune despre program: super nedreptate.

Super verificare

O primă responsabilitate vor avea persoanele care vor verifica proiectele. Vor trebui identificate și scoase din competitie, conform regulamentului, proiectele copiate, proiectele incomplete și proiectele fanteziste. Nici nu cred că va fi greu de descoperit proiectele copiate pentru că, la viteza cu care s-au scris proiectele în ultimele trei zile, este de asteptat ca acei ”consultanți copy-paste” să nu fi modificat prea multe, în goana de a încărca cât mai multe proiecte.

Sub alocare

Un alt aspect care ar trebui remediat este valoarea mică alocată din fonduri europene: doar 500 milioane lei. Dacă fondurile europene ar fi fost folosite în alte programe de dezvoltare a IMM-urilor, atunci ar fi fost de înțeles, dar nu este cazul. Lipsa altor programe va face ca, din nou, România să nu poată absorbi tot bugetul alocat. Iar dacă, pe de o parte, vom lasa la Bruxelles bani nefolositi, iar pe de altă parte nu vom găsi solutii de a-i aloca celor care au depus proiecte solide (cu scoruri foarte bune de 85 sau 90 de puncte dar, totuși, insuficiente) atunci acesta ar fi un super eșec.

Rămâne să vedem rezultatele, însă un lucru este clar: mai e mult până să vorbim despre ”super succesul” Start Up Nation.